Neuvoston 22 päivänä joulukuuta 1998 vahvistama YHTEINEN KANTA (EY) N:o 12/1999 neuvoston direktiivin 1999/. . ./EY antamiseksi työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta annetun direktiivin 90/394/ETY muuttamisesta toisen kerran ja sen soveltamisalan laajentamisesta perimän muutoksia aiheuttaviin aineisiin (1999/C 55/05)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 118 a artiklan,

ottaa huomioon työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta 28 päivänä kesäkuuta 1990 annetun direktiivin 90/394/ETY (kuudes direktiivin 89/391/ETY 16 artiklan 1 kohdassa tarkoitettu erityisdirektiivi) (1),

ottaa huomioon komission ehdotuksen (2), jonka se on antanut työturvallisuuden, työhygienian ja työterveyshuollon neuvoa-antavaa komiteaa kuultuaan,

ottaa huomioon talous- ja sosiaalikomitean lausunnon (3),

noudattaa perustamissopimuksen 189 c artiklassa määrättyä menettelyä (4),

sekä katsoo, että

1) perustamissopimuksen 118 a artiklassa määrätään, että neuvosto antaa direktiivein säännökset vähimmäisvaatimuksista parantaakseen erityisesti työympäristöä työntekijöiden turvallisuuden ja terveyden suojelun paremman tason takaamiseksi,

2) edellä mainitun artiklan mukaisesti näissä direktiiveissä vältetään säätämästä sellaisia hallinnollisia, taloudellisia ja oikeudellisia rasituksia, jotka vaikeuttaisivat pienten tai keskisuurten yritysten perustamista taikka niiden kehittämistä,

3) lisääntymissolun perimän muutoksia aiheuttavat aineet voivat aiheuttaa pysyviä muutoksia lisääntymissolun geneettisen materiaalin määrään tai rakenteeseen, mikä voi johtaa solun fenotyyppisten ominaisuuksien muutoksiin, jotka voivat siirtyä syntyviin tytärsoluihin,

4) lisääntymissolun perimän muutoksia aiheuttavilla aineilla on toimintamekanisminsa vuoksi todennäköisesti syöpää aiheuttavia vaikutuksia,

5) vinyylikloridimonomeeri on vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetussa direktiivissä 67/548/ETY (5) luokiteltu 1 luokkaan kuuluvaksi, syöpää aiheuttavaksi aineeksi,

6) vinyylikloridimonomeerille altistuvien työntekijöiden terveyden suojelemista koskevien jäsenvaltioiden lakien, asetusten ja hallinnollisten määräysten lähentämisestä 29 päivänä kesäkuuta 1978 annetun neuvoston direktiivin 78/610/ETY (6) tärkeimmät säännökset olisi johdonmukaisuuden ja selvyyden vuoksi sisällytettävä tähän direktiiviin, työntekijöiden terveyden ja turvallisuuden suojelun tasoa kuitenkaan heikentämättä,

7) direktiivi 78/610/ETY voidaan kumota tämän direktiivin täytäntöönpanon jälkeen,

8) tammi- ja pyökkipölyn syöpää aiheuttava vaikutus on todettu altistuneille työntekijöille tehdyissä epidemiologisissa tutkimuksissa; on varsin todennäköistä, että myös muunlaisen kovapuun pöly voi aiheuttaa syöpää; tämän vuoksi asianomaiset työntekijät ovat alttiina mahdolliselle vakavalle syöpäriskille,

9) työntekijöiden terveyden suojeluun olisi sovellettava ennalta varautumisen periaatetta; tämän vuoksi direktiivin 90/394/ETY soveltamisala olisi laajennettava kaikkiin kovapuupölyihin,

10) muiden puupölyjen syöpää aiheuttavien vaikutusten tutkimus on suotavaa; komission on tehtävä ehdotuksia työntekijöiden terveyden suojelemiseksi, kun riski on todettu,

11) direktiivin 90/394/ETY 16 artiklassa säädetään raja-arvojen määrittelemisestä käytettävissä olevan tiedon, myös tieteellisen ja teknillisen tiedon perusteella, kaikille niille syöpäsairauden vaaraa aiheuttaville tekijöille, joiden osalta tämä on mahdollista,

12) on aiheellista asettaa tällaiset raja-arvot kovapuupölyille; vinyylikloridimonomeerille tällä hetkellä vahvistettuja raja-arvoja olisi alennettava, jotta otettaisiin paremmin huomioon teknisiä toimintatapoja koskevat parhaat vähimmäisstandardit, joissa otetaan huomioon toteutettavuustekijät ja pidetään samalla voimassa tavoite, joka tarkoittaa työntekijöiden terveyden turvaamista työssä,

13) työntekijöitä on suojeltava tehokkaasti työperäisestä kovapuupölyille altistumisesta johtuvalta syöpäriskiltä; tämän direktiivin tavoitteena ei ole rajoittaa puun käyttöä siten, että se korvattaisiin muilla materiaaleilla tai siten, että tietyn puulajin käyttö korvattaisiin muiden puulajien käytöllä,

14) työntekijöiden terveyden ja turvallisuuden suojelua syöpää aiheuttaviin aineisiin liittyviltä vaaroilta koskevien vähimmäisvaatimusten noudattamisella pyritään jokaisen työntekijän terveyden ja turvallisuuden varmistamisen lisäksi myös takaamaan kaikille yhteisön työntekijöille suojelun vähimmäistaso,

15) syöpää aiheuttaviin aineisiin liittyviltä vaaroilta suojelu on tehtävä tasoltaan yhtenäiseksi koko yhteisössä; suojelun taso on määritettävä yleisillä periaatteilla, joiden avulla jäsenvaltiot voivat johdonmukaisesti soveltaa vähimmäisvaatimuksia,

16) tämän direktiivin sisältämät muutokset edistävät käytännössä sisämarkkinoiden sosiaalisen ulottuvuuden toteutumista, ja

17) päätöksen 74/325/ETY (7) mukaisesti komission on tämän alan ehdotuksia laatiessaan kuultava työturvallisuuden, työhygienian ja työterveyshuollon neuvoa-antavaa komiteaa,

ON ANTANUT TÄMÄN DIREKTIIVIN:

1 artikla

Muutetaan direktiivi 90/394/ETY seuraavasti:

1. Korvataan 1 artiklan 4 kohta seuraavasti:

"4. Asbestin osalta, jota käsitellään direktiivissä 83/477/ETY (*), sovelletaan tämän direktiivin säännöksiä silloin, kun ne ovat työterveyden ja työturvallisuuden kannalta suotuisampia.

(*) EYVL L 263, 24.9.1983, s. 25, direktiivi sellaisena kuin se on viimeksi muutettuna direktiivillä 98/24/EY (EYVL L 131, 5.5.1998, s. 11)."

2. Lisätään 2 artiklan a alakohdan jälkeen alakohta seuraavasti:

"aa) `perimän muutoksia aiheuttavalla aineella`

i) ainetta, joka täyttää direktiivin 67/548/ETY liitteen VI mukaiset luokitteluvaatimukset, joiden perusteella se voidaan luokitella 1 tai 2 luokan perimän muutoksia aiheuttavaksi aineeksi,

ii) valmistetta, joka koostuu yhdestä tai useammasta i alakohdassa tarkoitetusta aineesta ja jossa yhden tai useamman erillisen aineen pitoisuus täyttää sellaiset pitoisuusrajoja koskevat vaatimukset, joiden perusteella valmiste voidaan luokitella 1 tai 2 luokan perimän muutoksia aiheuttavaksi aineeksi ja jotka on esitetty joko:

- direktiivin 67/548/ETY liitteessä I tai

- direktiivin 88/379/ETY liitteessä I, jos ainetta tai aineita ei mainita direktiivin 67/548/ETY liitteessä I tai jos aine mainitaan siinä ilman pitoisuusrajoja;"

3. Korvataan 1 artiklan 1 kohdassa, 3 artiklan 1 kohdassa, 2 kohdan ensimmäisessä ja toisessa luetelmakohdassa ja 4 kohdassa, 5 artiklan 5 kohdan c, d, e ja j alakohdassa, 6 artiklan a ja b alakohdassa, 10 artiklan 1 kohdan johdantokappaleessa ja a alakohdassa, 11 artiklan 2 kohdassa, 14 artiklan 3 kohdassa, 16 artiklan 1 kohdassa ja 17 artiklan 2 kohdassa viittaus syöpäsairauden vaaraa aiheuttaviin tekijöihin viittauksella syöpää aiheuttaviin aineisiin tai perimän muutoksia aiheuttaviin aineisiin.

4. Korvataan 2 artiklan b alakohdassa, 4 artiklan 1 kohdassa, 5 artiklan 2 kohdassa ja 5 kohdan johdantokappaleessa ja a alakohdassa viittaus syöpäsairauden vaaraa aiheuttavaan tekijään ilmauksella syöpää aiheuttavaan aineeseen tai perimän muutoksia aiheuttavaan aineeseen.

5. Lisätään liitteeseen I kohta seuraavasti:

"5. Työ, johon liittyy altistuminen kovapuupölyille (*).

(*) Luettelo joistakin kovapuulajeista löytyy `Monographs on the Evaluation of Carcinogenic Risks to Humans` sarjan osasta 62 `Wood Dust and Formaldehyde`, julkaisija International Agency for Research on Cancer, Lyon 1995."

6) Korvataan liitteessä III oleva A osa seuraavasti:

">TAULUKON PAIKKA>

"

2 artikla

Direktiivi 78/610/ETY kumotaan . . . (8*) lukien.

3 artikla

Komissio voi kahden vuoden kuluessa tämän direktiivin antamispäivästä ja uusimpien saatavilla olevien tutkimustulosten perusteella antaa neuvostolle ehdotuksen tarkistettujen raja-arvojen vahvistamiseksi vinyylikloridimonomeerille ja kovapuupölylle perustamissopimuksen 118 a artiklan mukaisesti.

4 artikla

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään . . . (9*). Niiden on ilmoitettava tästä komissiolle viipymättä.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava kirjallisesti komissiolle ne kansalliset säännökset, jotka ne ovat antaneet tai antavat tässä direktiivissä tarkoitetuista kysymyksistä.

5 artikla

Tämän direktiivi tulee voimaan päivänä, jona se julkaistaan Euroopan yhteisöjen virallisessa lehdessä.

6 artikla

Tämä direktiivi on osoitettu kaikille jäsenvaltioille.

Tehty . . .

Neuvoston puolesta

Puheenjohtaja

(1) EYVL L 196, 26.7.1990, s. 1, direktiivi sellaisena kuin se on viimeksi muutettuna direktiivillä 97/42/EY (EYVL L 179, 8.7.1997, s. 4).

(2) EYVL C 123, 22.4.1998, s. 21.

(3) EYVL C 284, 14.9.1998, s. 111.

(4) Euroopan parlamentin lausunto annettu 22. lokakuuta 1998 (EYVL C 341, 9.11.1998, s. 132), neuvoston yhteinen kanta vahvistettu 22. joulukuuta 1998 ja Euroopan parlamentin päätös tehty . . . (ei vielä julkaistu virallisessa lehdessä).

(5) EYVL L 196, 16.8.1967, s. 1, direktiivi sellaisena kuin se on muutettuna direktiivillä 97/69/EY (EYVL L 343, 13.12.1997, s. 19).

(6) EYVL L 197, 22.7.1978, s. 12.

(7) EYVL L 185, 9.7.1974, s. 15, päätös sellaisena kuin se on viimeksi muutettuna vuoden 1994 liittymisasiakirjalla.

(8*) Neljä vuotta tämän direktiivin antamispäivästä.

NEUVOSTON PERUSTELUT

I JOHDANTO

1. Komissio toimitti neuvostolle 19. maaliskuuta 1998 edellä mainitun direktiiviehdotuksen, joka perustuu EY:n perustamissopimuksen 118 a artiklaan.

Euroopan parlamentti antoi lausuntonsa 22. lokakuuta 1998 ja talous- ja sosiaalikomitea 2. heinäkuuta 1998.

Komissio antoi Euroopan parlamentin lausunnon perusteella muutetun ehdotuksen 16. marraskuuta 1998.

2. Neuvosto vahvisti perustamissopimuksen 189 c artiklan mukaisesti yhteisen kantansa 22 päivänä joulukuuta 1998.

II TAVOITE

Direktiiviehdotuksen tavoitteena on:

- laajentaa direktiivin 90/394/ETY soveltamisalaa siten, että siihen sisällytetään perimän muutoksia aiheuttavat aineet, joista kyseisessä direktiivissä ei vielä säädetä,

- laajentaa direktiivin 90/394/ETY soveltamisalaa siten, että siihen sisällytetään kovapuupöly,

- koontaa kyseiseen direktiiviin nykyinen vinyylikloridimonomeereja koskeva direktiivi 78/610/ETY.

Altistuksen raja-arvot on määritelty kahden viimeksi mainitun aineryhmän osalta.

III YHTEISEN KANNAN ERITTELY

1. Yleiset huomautukset

Yhteinen kanta noudattaa laajalti komission muutettua ehdotusta; erityisesti siinä otetaan huomioon Euroopan parlamentin lausunnon olennaisin tarkistus eli pyökki- ja tammipölyä koskevien säännösten laajentaminen kaikkeen kovapuupölyyn.

Perimän muutoksia aiheuttavien aineiden osalta neuvosto katsoi, että koska ei ollut osoitettu, että kaikki perimän muutoksia aiheuttavat aineet olisivat välttämättä syöpää aiheuttavia, näitä aineita tulisi käsitellä tekstissä erikseen, eikä ainoastaan sisällyttämällä ne direktiivin 90/394/ETY liitteeseen I komission ehdottamalla tavalla. Samasta syystä katsottiin, että direktiivin nimeä pitäisi muuttaa tämän mukaisesti.

2. Artiklojen analyysi

- 1 artikla

- 1 kohta: tätä kohtaa ei muutettu komission ehdotuksen johdosta.

- 2 kohta: tässä kohdassa on perimän muutoksia aiheuttavien aineiden määritelmä.

- 3 ja 4 kohta: nämä kohdat laajentavat direktiivin soveltamisalaa siten, että se kattaa tarvittaessa myös perimän muutoksia aiheuttavat aineet.

- 5 kohta: Euroopan parlamentin tarkistuksen 6 mukaisesti tämän kohdan tarkoituksena on lisätä liitteeseen I kovapuita koskeva uusi 5 kohta.

Jäsenvaltioiden avustamiseksi direktiivin täytäntöönpanossa lisätään alaviite, jossa viitataan Kansainvälisen syöpätutkimuskeskuksen (International Agency for Research on Cancer) julkaisemaan erikoistutkielmaan "Wood Dust and Formaldehyde", jossa on luettelo yleisimmistä kovapuista ja trooppisista kovapuista.

- 6 kohta: tämä kohta vastaa Euroopan parlamentin tarkistusta 7 ja käsittelee raja-arvojen lisäämistä liitteessä III olevaan A osaan vinyylikloridimonomeerien ja lehtipuupölyn osalta.

Komission ehdotukseen sisältynyt vinyylikloridimonomeerien vuosiraja-arvo poistettiin, koska neuvosto katsoi, ettei sitä voida soveltaa käytännössä.

Kovapuupölyn raja-arvo on sama kuin Euroopan parlamentin ehdottama arvo ja lisäksi tarkennettiin, että raja-arvoa tulisi soveltaa puupölyseoksiin. Koska "hengitettävän osuuden" käsite perustuu hyväksyttyihin kansainvälisiin standardeihin ja käytäntöön, sen määrittelemistä edelleen nykyisessä tekstissä pidettiin tarpeettomana.

- 2 artikla

Artiklaa ei muutettu komission ehdotuksen johdosta. Euroopan parlamentin tarkistusta 9 ei otettu huomioon, koska oli selvää, että direktiivin 78/610/ETY kumoamispäivän olisi oltava nykyisen direktiivin viimeisen täytäntöönpanopäivän mukainen.

- 3 artikla

Artikla vastaa komission muutetun ehdotuksen tekstiä ja näin ollen siihen on sisällytetty Euroopan parlamentin tarkistuksessa 10 oleva kahden vuoden tarkistusjakso raja-arvojen osalta.

- 4 artikla

Euroopan parlamentin tarkistuksen 11 mukaisesti komission muutetussa ehdotuksessa esitetään kolmen vuoden määräaikaa sen täytäntöönpanemiseksi.

Neuvosto päätti, että tätä määräaikaa olisi pidennettävä neljäksi vuodeksi, erityisesti pienille ja keskisuurille yrityksille aiheutuvien kustannusvaikutusten vuoksi, jotka johtuvat kovapuupölyn uusien raja-arvojen noudattamisesta.

- 5 ja 6 artikla

Vakiosäännökset.

3. Johdanto-osa

Johdanto-osaa on mukautettu siten, että siinä otetaan huomioon komission muutetussa ehdotuksessa olevat muutokset.

Euroopan parlamentin tarkistus 3 on otettu huomioon kahdeksannessa, yhdeksännessä ja kymmenennessä johdanto-osan kappaleessa.

Lisäksi Euroopan parlamentin tarkistuksen 5 sisältö on otettu huomioon yhdennessätoista, kahdennessatoista ja kolmannessatoista johdanto-osan kappaleessa.

4. Muut Euroopan parlamentin ehdottamat muutokset

>TAULUKON PAIKKA>

IV. PÄÄTELMÄT

Neuvosto katsoo, että yhteisen kannan teksti vastaa komission ehdotuksen pääasiallisia tavoitteita lukuun ottamatta tiettyjä suhteellisen vähäisiä eroavuuksia muutetun ehdotuksen tekstiin verrattuna.